Diari Oficial de la Generalitat Valenciana


Sumari del DOGV 6486, del 23-03-2011 (2011/3288)

DECRET 27/2011, de 18 de març, del Consell, pel qual es regula el procediment de reconeixement de firmes per a la legalització de documents de l'administració de la Generalitat que hagen de produir efectes en l'estranger.
-----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2011/03/18/27/dof/vci/html**

### Dades del document

Número de DOGV
:   6486

Data del DOGV
:   23-03-2011

Secció del DOGV
:   I. DISPOSICIONS GENERALS

Número del document
:   2011/3288


Data del document
:   18-03-2011

Organisme emissor
:   Conselleria de Justícia i Administracions Públiques

Tipus de document
:   Decret

Descriptors 

:   * control administratiu
    * formalitat administrativa
    * relació administració-administrat
    * legislació

DECRET 27/2011, de 18 de març, del Consell, pel qual es regula el procediment de reconeixement de firmes per a la legalització de documents de l'administració de la Generalitat que hagen de produir efectes en l'estranger. [2011/3288]  
Preàmbul  
  
L'àmplia activitat exercida pels ciutadans i empreses de la Comunitat Valenciana en l'àmbit internacional ha incrementat ostensiblement les ocasions en què documents de l'administració de la Generalitat, a fi de poder produir efectes en l'estranger, han de ser legalitzats pel ministeri competent en matèria d'assumptes exteriors. Esta legalització precisa d'un reconeixement previ de la firma que figura en el document a legalitzar, per una autoritat prèviament designada.  
  
Per este motiu, i a fi d'aclarir i facilitar este tràmit, és necessària la regulació del procediment de reconeixement de firmes previ a la legalització de documents de l'administració de la Generalitat, que per a produir efectes en l'estranger precisen ser legalitzats en el ministeri competent en matèria d'assumptes exteriors.  
A fi de la simplificació administrativa i agilització de tràmits que s'ha de seguir, es designen, amb caràcter general, en l'àmbit de la Generalitat, els responsables del reconeixement de les firmes en els referits documents i procediments, les dades dels quals seran comunicats de manera conjunta.  
Amb caràcter especial, i a fi de facilitar la tramitació en els expedients d'adopció de menors, per mitjà del present decret es designa en esta matèria a l'òrgan que serà l'encarregat del referit reconeixement de firmes.  
Finalment, este decret exclou de la seua aplicació als documents acadèmics el reconeixement de firmes del qual, de conformitat amb el que disposa l'Orde 85/2010, de 15 de novembre, de la Conselleria d'Educació, per la que es regula el procediment per a l'expedició dels títols acadèmics i professionals la gestió dels quals correspon a la Generalitat, es realitza per la pròpia conselleria competent en matèria d'educació.  
Per tot això, a proposta de la consellera de Justícia i Administracions Públiques i amb la deliberació prèvia del Consell, en la reunió del dia 18 de març de 2011,  
  
DECRET  
  
Article 1. Objecte  
Es regula el procediment per al reconeixement de les firmes de les autoritats i empleats públics de l'administració de la Generalitat, en aquells documents que, per a produir efectes en l'estranger, hagen de ser sotmesos després de legalització pel ministeri competent en matèria d'assumptes exteriors.  
  
Article 2. Òrgans competents  
1. S'atribuïx la funció del reconeixement de les firmes de les autoritats i empleats públics de l'administració de la Generalitat, en aquells documents que, per a produir efectes en l'estranger, hagen de ser sotmesos després de legalització pel ministeri competent en matèria d'assumptes exteriors, al titular de la subsecretaria de la conselleria que la que depenguen.  
2. En el cas dels documents que formen part dels expedients d'adopció internacional, s'atribuïx la dita funció al titular de la direcció general competent en matèria de protecció de menors, així com als titulars de les direccions territorials competents per raó de la matèria i del domicili dels sol·licitants d'adopció.  
  
Article 3. Remissió de firmes  
1. Les firmes dels titulars dels referits òrgans administratius hauran de ser remeses a la secretaria autonòmica, o si no n'hi ha, a la direcció general amb competències en matèria de coordinació de l'acció exterior, per a la seua remissió al ministeri competent en matèria d'assumptes exteriors.   
2. En relació amb els documents que formen part dels expedients d'adopció internacional, les firmes dels titulars de la direcció general competent en matèria de protecció de menors i les respectives direccions territorials seran remeses directamente, per la direcció general competent en matèria de protecció de menors, al ministeri competent en matèria d'assumptes exteriors.  
  
Article 4. Diligència de reconeixement de firma  
La diligència de reconeixement previ de firmes es realitzarà per mitjà de la inserción, en el document a legalitzar, del text següent:  
«Diligència: d'acord amb les comprovacions verificades, la firma que antecedix correspon a (nom, cognoms i càrrec que figuren en el document)».  
La diligència inclourà el lloc, data, nom i cognoms i càrrec de la persona que la reconeix, amb la seua firma, a la qual cosa s'afegirà el segell de la conselleria corresponent.  
  
DISPOSICIÓ ADDICIONAL  
  
Única. Documentació exclosa  
Queden exclosos de l'aplicació d'este decret els documents acadèmics sotmesos a legalització, de conformitat amb disposició addicional primera de l'Orde 85/2010, de 15 de novembre, de la Conselleria d'Educació, per la que es regula el procediment per a l'expedició dels títols acadèmics i professionals la gestió dels quals correspon a la Generalitat, el reconaixement dels quals continuarà realitzant-se per la conselleria competent en matèria d'educació.   
  
DISPOSICIONS FINALS  
  
Primera. Facultats de desplegament  
Es faculta la persona titular de la conselleria que tinga atribuïda la competència en matèria de coordinació de l'acció exterior per a dictar totes les disposicions que siguen necessàries per al desenrotllament i l'execució d'este decret.  
  
Segona. Entrada en vigor  
El present decret entrarà en vigor l'endemà de la seua publicació en el Diari Oficial de la Comunitat Valenciana.  
  
València, 18 de març de 2011  
  
El president de la Generalitat,  
FRANCISCO CAMPS ORTIZ  
  
La consellera de Justícia i Administracions Públiques,  
PAULA SÁNCHEZ DE LEÓN GUARDIOLA


Còpia Permalink ELI